སྡང་སེམས་ཀྱིས་བདག་གི་དྲུང་འོང་ཞེས།།བྱིས་པའི་ཆོས་ལ་སྟེན་པར་ཡང་མི་བྱེད།།བྱིས་པ་དག་གི་རང་བཞིན་རྒྱུད་རིག་ནས།།མཁས་པ་བྱིས་པ་དག་དང་མི་འགྲོགས་ཏེ།།ཇི་སྲིད་དུ་ནི་བྱིས་པ་ལེགས་བསྙེན་ཀྱང་།།དེ་དག་ཕྱིར་ཡང་དགྲ་དང་འདྲ་བར་འགྱུར།།མཁས་པ་བྱིས་པ་དག་ལ་ཡིད་མི་རྟོན།།མཁས་དང་བྱིས་པའི་རང་བཞིན་ཆོས་ཉིད་ནི།།བྱིས་པའི་རང་བཞིན་ངང་ཚུལ་ཐ་དད་དེ།།སོ་སོའི་སྐྱེ་བོ་ལ་ནི་མཛའ་བ་མེད།།ཆོས་དང་ལྡན་པའི་ཚིག་ཏུ་སྨྲས་ན་ཡང་།།ཡིད་མི་ཆེས་དང་ཞེ་སྡང་ཁྲོ་བ་དག།མངོན་པར་སྟོན་པ་འདི་ནི་བྱིས་པའི་ཆོས།།དོན་འདི་རྣམ་པར་རིག་པས་ཡིད་མི་རྟོན།།བྱིས་པ་དང་ནི་བྱིས་པར་འཐུན་འབྱོར་བ།།ཇི་ལྟར་མི་གཙང་བ་དང་མི་གཙང་བཞིན།།མཁས་པ་དག་ནི་མཁས་པའི་སྐྱེ་བོ་དང་།།འཐུན་ཞིང་འབྱོར་པ་མར་དང་སྙིང་ཁུ་བཞིན།།འཁོར་བའི་ཉེས་ལ་སོ་སོར་མ་བརྟགས་ཏེ།།ལས་ཀྱི་རྣམ་པར་སྨིན་ལ་མི་འཇུག་ཅིང་།།སངས་རྒྱས་རྣམས་ཀྱི་ཚིག་ལ་མ་དད་པས།།བྱིས་པ་དེ་དག་བཅད་ཅིང་གཏུབ་པར་འགྱུར།།མི་འཐོབ་རབ་ཏུ་རྙེད་དཀའ་ཐོབ་ནས་ནི།།བཟོ་ཡི་གནས་དག་ལ་ནི་མཁས་མ་གྱུར།།དབུལ་པོར་གྱུར་ཅིང་ནོར་ཡང་ཡོང་མེད་དེ།།དེ་ནས་འཚོ་བ་མེད་པས་རབ་ཏུ་འབྱུང་།།སངས་རྒྱས་བསྟན་འདིར་དེ་དག་རབ་བྱུང་ནས།།ལྷུང་བཟེད་ཆོས་གོས་དག་ལ་ཆགས་པར་འགྱུར།།དེ་དག་སྡིག་པའི་གྲོགས་པོས་ཡོངས་ཟིན་པས།།བདེ་བར་གཤེགས་པའི་བསླབ་པ་མི་སྤྱོད་དེ།།དེ་དག་བདག་གི་ཚུལ་ཁྲིམས་མ་མཐོང་བས།།བྱིས་པ་དག་ནི་སེམས་གནས་མི་རྙེད་ཅིང་།།ཉིན་མཚན་རྣལ་འབྱོར་ལ་ཡང་མི་བརྩོན་པས།།དེ་དག་སྡིག་པའི་ལམ་ལ་སྨོད་མི་བྱེད།།ལུས་དང་སེམས་ནི་ཤིན་ཏུ་མི་སྡོམ་པ།།དེ་ནི་ཚིག་ཏུ་མི་སྨྲ་ཅི་ཡང་མེད།།སུ་ཡིས་ཉེས་པ་ཅི་བྱས་བརྒལ་ལོ་ཞེས།།རྟག་ཏུ་གཞན་གྱི་ཉེས་པ་ཚོལ་ཞིང་རྟོག།བྱིས་པ་དག་ནི་ཟས་ལ་ཆགས་གྱུར་ནས།།ཟས་ལ་ཚོད་རིག་པར་ནི་མི་བྱེད་དེ།།སངས་རྒྱས་བསོད་ནམས་ཀྱིས་ནི་ཟས་རྙེད་ཀྱང་།།དེ་ལ་བྱིས་པ་བྱས་པ་གཟོ་མི་འགྱུར།།དེ་དག་ཁ་ཟས་རོ་ཞིམ་བསོད་པ་དག།རྙེད་ནས་རྣལ་འབྱོར་མི་བརྩོན་ཟ་ཞིང་འཐུང་།།དེ་དག་ལ་ནི་ཟས་དེ་གདུག་པར་